b"\n_START_ARTICLE_\nNataber\n_START_SECTION_\nBeskrivelse\n_START_PARAGRAPH_\nNataber har store brune \xc3\xb8jne. St\xc3\xb8rrelsen forbedrer deres natsyn og dermed evnen til at v\xc3\xa6re nataktiv. \xc3\x98rerne er n\xc3\xa6sten skjult, hvilket har givet nataberne det videnskabelige sl\xc3\xa6gtsnavn Aotus, der betyder 'uden \xc3\xb8rer'. Der findes kun f\xc3\xa5 oplysninger om vilde natabers v\xc3\xa6gt, men ud fra de data, der er kendt lader det til, at hanner og hunner vejer det samme. Arten Aotus azarae fra det centrale Sydamerika vejer mest med en v\xc3\xa6gt p\xc3\xa5 omkring 1250 gram, mens Aotus brumbacki vejer mindst med en v\xc3\xa6gt mellem 455 og 875 gram. Nataber m\xc3\xa5ler cirka 34 cm i h\xc3\xb8jden.\n_START_SECTION_\nLevested\n_START_PARAGRAPH_\nNataber findes i Panama, Colombia, Ecuador, Peru, Brasilien, Paraguay, Argentina, Bolivia og Venezuela. De arter, der lever i de st\xc3\xb8rste h\xc3\xb8jder, har normalt den tykkeste pels. Nataber lever b\xc3\xa5de i uber\xc3\xb8rt urskov og der hvor der tidligere har fundet skovhugst sted.\n_START_SECTION_\nAdf\xc3\xa6rd\n_START_PARAGRAPH_\nAlle arter af nataber er nataktive og den eneste egentlig nataktive gruppe af aber. En undtagelse er underarten Aotus azarae azarae, der b\xc3\xa5de kan v\xc3\xa6re aktiv dag og nat. Nataber kan frembringe et stort antal forskellige lyde, der kan inddeles i otte forskellige typer. De kan ikke skelne farver, idet de har et monokromatisk syn, hvilket er us\xc3\xa6dvanligt blandt vestaber. Dette skyldes sandsynligvis deres nataktive levevis. De er i stand til at skelne finere detaljer ved lave lysintensiteter end andre primater, hvilket hj\xc3\xa6lper dem til at kunne fange insekter og bev\xc3\xa6ge sig om natten. Nataber lever i familiegrupper, der best\xc3\xa5r af par og deres endnu ikke fuldvoksne unger. Familiegrupperne forsvarer territorier ved hj\xc3\xa6lp af kaldestemmer og duftmarkeringer._NEWLINE_Nataber er monogame og alle individer indg\xc3\xa5r i par. Kun en enkelt unge f\xc3\xb8des en gang om \xc3\xa5ret. Hannen st\xc3\xa5r for hovedparten af pasningen. Moren b\xc3\xa6rer kun ungen i den f\xc3\xb8rste uges tid. Dette menes at v\xc3\xa6re til fordel for ungen og mindsker morens energibehov. Voksne individer bliver af og til udst\xc3\xb8dt fra gruppen af andre individer af samme k\xc3\xb8n."